גבר בן 60 נהרג, אישה נוספת נפצעה באורח בינוני ושלושה ילדים נפצעו באורח קל הערב (ראשון) בתאונת דרכים קטלנית שאירעה בכביש 672 בין דלית אל כרמל למחלף אליקים. צוותי מד"א שהגיעו למקום טיפלו בחמשת הפצועים ופינו אותם לבית החולים רמב"ם בחיפה שם לאחר זמן קצר נקבע מותו של הגבר. המשטרה פתחה בחקירה לנסיבות התאונה.
מוקדם יותר היום, אריה להב בן ה-80, ממייסדי קיבוץ ניר עוז, נהרג בתאונת דרכים בין שני כלי רכב בכביש 2410 שבמועצה אזורית אשכול. נכדתו בת העשר ששהתה איתו ברכבו וגבר נוסף כבן 30, שהיה ברכב השני, נפצעו באורח בינוני. צוותי מד"א שהגיעו למקום קבעו את מותו של הגבר, והעניקו טיפול רפואי לילדה שהייתה עם חבלות ראש וגפיים ולגבר שסבל מחבלות בחזה.
מחקירה ראשונית של התאונה הבוקר, עולה כי ככל הנראה מדובר בתאונה חזיתית בין שני כלי הרכב שעשו את דרכם מעין השלושה לכיוון כיסופים. בוחני תאונות ממרחב הנגב של המשטרה ממשיכים בחקירה.